Larmas crodan sur igl poet

«A larmas, crodan, crodan, sur igl poet - ca pievels lodan, lodan, sco grand digl pled.» Quests pleds han accumpagnà l'annunzia da mort da Curò Mani-Kläger spartì ils 29 da settember. 

Ina da las ultimas giadas che la publicitad ha pudì sa persvader da las capacitads da Curò Mani è stà a chaschun da la Scuntrada Rumantscha 94. En sia patria, en la VaI Schons, pli precis ad Andeer, ha gì lieu la premiera dal musical «Punt crap». Sco basa per il musical è vegnì tschernì l'istorgia tragica da Murezi Grischott da Balamburtg ch’è vegnì sentenzià a mort I'onn 1831 perquai ch’el ha stuschà sia spusa giu d'in grip en il Rain en la chavorgia da la «Punt Crap». L'autur dal gieu musical n'è nagin auter che Curò Mani.
«Punt Crap» n'è betg I'emprima lavur da Curò Mani per la tribuna. Gia il 1958, a chaschun da la «Feasta da Schons» ha el furnì il text per il gieu al liber.«Val sainza stélas». Il gieu festiv che commemorescha la libertad da la Val Schons da Werdenberg-Sargans sa basa sin fatgs istorics e sin la ditga da Gion Caldar.

La scola da mastrals
Curò Mani è naschì ils 13 da settember 1918 a Pignia nua ch'el è creschì si sco figl da purs. Suenter avair frequentà il seminari da scolasts a Cuira - ch'ins numnava era la scola da mastrals - è el stà durant 3 onns scolast primar en sia vischnanca nativa. Il 1941 terminescha el il studi da scolast secundar. EI instruescha ad Andeer e fin tar sia pensiun a San Murezzan.
Curò Mani è stà redactur dal «Calender per mintga Gi», dal «Dun da Nadal» e da la fibla sutsilvana. EI ha redigì l’emprim pledari per la Sutselva ed è stà president da la Renania. Ultra da quai è el era s'engaschà per sia val sco deputà e mastral.
Il 1991 cumparan sias ovras cumplessivas, edidas da la Renania en dus toms.

Jou sund betga naschieu poet
Il giavisch, u meglier ditg la necessitad da scriver sez, è creschida durant il temp sco magister a Pignia. Per mancanza da litteratura sutsilvana ha el cumenzà a scriver poesias, istorgias e teaters per ses scolars. En la part biografica da sias ovras pon ins lura era leger la constataziun «Jou sund betg naschieu poet». Mo tge scrivent po schon dir quai da sasez?
Sia capodovra en prosa è franc la novella «IgI mastral da al gagliena», ina raquintaziun tant umoristica sco da senn profund. Da las poesias èsi da menziunar «Stamungias» che cumprenda ina rotscha poesias ch'il cumponist Benedetg Dolf ha mess en musica.
«Quegl ca jou ve fatg an la mia veta e sto ampo la lavur dad egna fantscheala par tuts ca vean stumplada ampo anvei ad ampo annà». Curo Mani, la «fantscheala» ch'è vegnida stuschada in pau envi ed in pau ennà. Forsa che tut avess prendì in'autra via a sias uras cura che la segunda guerra mundiala ha era interrut il curs da la vita da Curo. Forsa ch'el avess fatg ina carriera sco musicist u romanist.
Sco magister è Curo s'engaschà si'entira vita per il rumantsch. EI ch'è stà in dals ultims che ha anc savì intunar in «Iod digl sutsilvan» sco Iso Camartin scriva en ses «Pled sin via» da las ovras cumplessivas.